Pohjoismainen vastarintaliike kiellettiin, mutta natsit jatkavat uudella nimellä. Poliisi ei toistaiseksi puutu asiaan.

Natseilla on ollut mukana lippuja, jotka viittaavat vahvasti hakaristisymboliikkaan. lukijan kuva

Iltalehden saamien tietojen mukaan joukko uusnatseja on osoittanut lauantaina mieltään Helsingin Kampissa ja Stockmannin edustalla.

Myös poliisiauto kävi paikalla Lasipalatsin edessä. Uusnatsit toimivat nyt kohti vapautta -teemalla, kertoo komisario Jarmo Heinonen Helsingin poliisista.

Kyseessä on Pohjoismaisen vastarintaliikkeen perustalle rakennettu organisaatio, joka on tullut näkyväksi sen jälkeen, kun PVL kiellettiin ensin käräjä- ja sitten hovioikeuden päätöksellä. Poliisihallitus nosti asiasta riita-asian, josta hovioikeus antoi päätöksen viime syksynä.

Hovioikeus jakoi käräjäoikeuden näkemyksen, jonka mukaan PVL on toiminut hyvien tapojen ja lain vastaisesti. Lakkauttamisen puolesta puhuivat uusnatsien juutalaisvastaisuus, fasismi ja vihamielisyys seksuaalivähemmistöjä kohtaan.

Uusnatsit ovat syyllistyneet myös rikoksiin.

Vaikka poliisi kävi nytkin paikalla, ei se puuttunut rauhallisesti sujuneeseen mielenosoitukseen.

Heinosen mukaan suhtautuminen uusnatsimielenosoituksiin on ”hankala kysymys.”

– Linja on ollut, että jos se ei ole ilmiselvää, että mielenosoitus olisi laiton, sitä ei ole sellaiseksi tulkittu. Oikeus kokoontua ja osoittaa mieltä on vahva, jos siitä ei aiheudu häiriötä. Käytännössä annamme sen jatkua ja koitamme saada hyvän selvyyden asioille, että poliisin toimet olisivat koeteltuja ja etukäteen harkittuja. Kenttätyössä tärkeintä on se, että häiriötä ja vaaraa yleiselle järjestykselle ja turvallisuudelle syntyisi mahdollisimman vähän.

Paikalla oli 5–10 uusnatsia. Uusnatsit jakoivat Stockmannin edustalla esitteitä, joissa kutsuttiin ihmisiä itsenäisyyspäin kansallissosialistiselle marssille.